
Sak S 48-03 Overgangsregler mellom gamle doktorgrader og graden PhD ved Universitetet i Tromsø

Bakgrunn 
På det tidspunkt graden PhD ble innført ved Universitetet i Tromsø var det tatt opp en rekke doktor​gradsstudenter på program som skulle lede fram til en av gradene dr.art., dr.juris., dr.med., dr.polit., dr.psychol. og dr.scient. Disse studentene befinner seg på ulike stadier i sitt doktorgrads​studium. I en situasjon der det i flere år framover vil være registrert doktorgrads​studenter både på de gamle gradene og PhD er det behov for regler som regulerer eventuell overgang fra gammel til ny grad.

I Forskrift om grader og yrkesutdanninger, beskyttet tittel og normert studietid ved universi​tetet og høgskoler, fastsatt ved kongelig resolusjon 11. oktober 2002, heter det at studenter som har påbegynt studier knyttet til eksisterende grader, kan fullføre studiene og få tildelt de gamle doktorgradene til og med studieåret 2007/2008. 

Det kan også tenkes at doktorgradsstudenter som har påbegynt studier knyttet til eksisterende grader vil kunne ønske å søke overgang til graden PhD. I tilfeller der doktorgradsstudiet relativt nylig er startet, vil en slik overgang være uproblematisk. Vurdering av søknader der doktorgradsstudiet har pågått i lengre tid, og der f.eks. opplæringsdelen er noe nær fullført, vil være mer arbeidskrevende. Det kan derfor være hensiktsmessig å si at doktorgradsstudenter som påbegynte sitt studium før en gitt dato, f.eks. 01. juli 2002, ikke gis anledning til å søke overgang til PhD. En grense satt ved 01. juli 2002 vil samtidig gi doktorgradsstudentene det måtte gjelde rimelig tid – 7 år - til å fullføre sitt studium og få tildelt gammel doktorgrad innen utløpet av studieåret 2007/2008. 

På bakgrunn av det overstående gir Universitetsdirektøren følgende innstilling til vedtak:
Universitetsstyret vedtar følgende regler for overgang mellom de gamle doktorgradene og PRIVATE 
philosophiae doctor (PhD) ved Universitetet i Tromsø. 

· Kandidater som er tatt opp til en av gradene dr.art., dr.juris., dr.med., dr.polit., dr.psychol. og dr.scient. og som ønsker å få tildelt disse gradene (innen utgangen av studieåret 2007/2008), følger reglementene for disse gradene. 

· Kandidater som er tatt opp til en av gradene dr.art., dr.juris., dr.med., dr.polit., dr.psychol. og dr.scient. etter 01. juli 2002, og som ønsker overgang til PhD, kan søke fakultetet/NFH om dette. Fakultetet/NFH fastsetter eventuell frist for slik søknad. 

